এদিকে পশুরহাটে ক্রেতা-বিক্রেতাদের জন্য নিরাপত্তা ব্যবস্থা জোরদার করেছে প্রশাসন। সাধারণত ঈদুল আযহাকে সামনে রেখে হাতে কিছু কাঁচা পয়সা কামাই করার জন্য নন্দীগ্রাম উপজেলার কৃষক ও গরুর মালিকদের অনেকেই মোটাতাজাকরণের কাজে ব্যস্ত থাকেন। গ্রাম পর্যায়ে কাঁচা সবুজ ঘাস, খড়, খৈল,ভুসি ইত্যাদি খাইয়ে গরু মহিষ লালন পালনের রেওয়াজ রয়েছে। কিন্তু গত কয়েক বছর ধরে উপজেলায় গরু মোটাতাজাকরণের লক্ষ্যে পুরনো প্রথার পাশাপাশি আধুনিক নানা পদ্ধতি অবলম্বন করতে শুরু করেছেন অনেকেই। খোঁজ নিয়ে জানা গেছে, উপজেলার অনেকেই প্রাকৃতিক উপায়ে সুষম খাদ্যের পাশাপাশি ইউরিয়া মোলাসিস ব্যবহারের মাধ্যমে অতি সহজেই গরু মোটাতাজাকরণ করছেন। বিশেষ করে গরুর খামারিরা এ কাজটি করছেন অধিকহারে। ওমরপুর হাটে গিয়ে ক্রেতা বিক্রেতাদের সাথে গরুর দামদর নিয়ে কথা হয়। উপজেলার তৈয়বপুর গ্রাম থেকে আগত মোখলেছুর রহমান নামে এক ক্রেতা জানান, মোটাতাজা ষাঁড় গরু কেনার জন্য এসেছি। এবার গরুর দরদাম নিয়ে প্রশ্নকরা হলে তিনি জানান, গতবারের চেয়ে এবার দাম কম। এই হাটে ব্যাপারীদের আনাগোনা চোখে পড়ার মতো।